
ACORD 327/2006, DE 22 DE NOVEMBRE, DEL PLE DEL CONSELL DE
L’AUDIOVISUAL DE CATALUNYA
Expedient núm. 24/2006-S  CANAL 21 
I. Antecedents

1. El Ple del Consell de l’Audiovisual de Catalunya, en la sessió de 5 d’abril de 2006, va acordar l’obertura, de conformitat amb el que disposa l’apartat segon de l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, en relació amb l’article 7 del  Decret 278/1993 de 9 de novembre, d’un període d’informació prèvia a fi de donar audiència a l’operador de televisió local CANAL 21, per tal que  en el termini màxim de cinc dies a comptar des del dia següent a la recepció de la notificació de l’Acord, pogués formular les manifestacions oportunes, arran de l’incompliment de la obligació d’arxivar durant un termini de sis mesos tots els programes emesos, incloses la publicitat y la televenda, i d’enregistrar les dades relatives als programes esmentats. Aquest Acord va ésser notificat oportunament a l’interessat, qui dins del termini atorgat  no ha fet cap tipus d’al·legació.

2. El Ple del Consell de l’Audiovisual de Catalunya, va adoptar, en la sessió de 24 de maig de 2006, l’Acord 169/2006, mitjançant el qual incoava un procediment sancionador a CANAL 21, nom comercial de la societat mercantil Guinart Comunicacions, SL, per determinar la certesa i l’abast dels fets susceptibles de constituir una infracció de l’apartat 3 de l’article 19 de la Llei de l’Estat 25/1994, de 12 de juliol, de transposició a l’ordenament jurídic espanyol de la Directiva Televisió sense Fronteres.
3. El 29 de maig, la instructora va dictar el corresponent plec de càrrecs que es va notificar l’interessat, a qui es va atorgar, a més, un termini de deu dies per formular al·legacions i proposar les proves oportunes de les quals intentés valer-se en aquest expedient. Consta a les actuacions la notificació del plec de càrrecs i el tràmit d’audiència a l’interessat,  en la forma que estableix la Llei 30/1992, de 26 de novembre de règim jurídic de les administracions públiques i del procediment administratiu comú. 

4. Dins del termini atorgat l’interessat va presentar al·legacions al plec de càrrecs. La instructora de l’expedient, desprès d’analitzar-les i valorar-les, va considerar procedent desestimar-les i confirmar els càrrecs imputats, per la qual cosa va formular, el 10 d’octubre, la corresponent proposta de resolució, que va ser notificada a l’interessat el 30 de novembre 2006, perquè, en el termini de deu dies, pogués fer les al·legacions que considerés adients, de conformitat amb el que estableix l’apartat primer de l’article 14 del Decret 278/1993, de 11 de novembre, de procediment sancionador d’aplicació als àmbits de competència de la Generalitat. Aquesta proposta va ser notificada a l’interessat el 30 d’octubre, per la qual cosa el termini atorgat finia l’11 de novembre de 2006.
5. El 15 de novembre de 2006, mitjançant l’Acord 320/2006, el Ple del Consell de l’Audiovisual de Catalunya, va declarar l’operador CANAL 21, nom comercial de la societat mercantil Guinart Comunicacions, SL, responsable de la comissió una infracció greu tipificada a l’apartat segon de l’article 20 de la Llei de L’Estat 25/1994, de 12 de juliol i l’imposava una multa de SIS MIL EUROS (6.000€)

6. Amb posterioritat a l’aprovació de l’Acord 320/2006, ha tingut entrada en aquest Consell un escrit presentat pel senyor Jacinto Romeu Masip, en nom i representació de CANAL 21, SL, davant la Delegació territorial del govern de la Generalitat a Tarragona el dia 10 de novembre de 2006. En síntesi les al·legacions de l’interessat són les següents:

D’una banda, reiteren les al·legacions formulades anteriorment amb motiu de l’acord d’inici i de la notificació del plec de càrrecs, fent especial menció a l’absència de culpabilitat de la presumpta conducta infractora i porta a col·lació sentències del Tribunal Suprem i del Tribunal Constitucional que fan referència al principi de culpabilitat.
De l’altra, fa referència als criteris de graduació de sanció legalment establerts.

I, per últim, es refereix a l’import de la sanció, en el sentit que -segons afirma- no està determinada ja que la proposta de resolució estableix una multa de sis mil euros en lletres i, en canvi, en números estableix un import de 1000 euros; i en últim terme considera que, en aplicació de la Llei de l’Estat 25/1994, al no establir un import mínim, l’import de la sanció hauria de ser de tres cents euros (300€)
II. Fonaments de Dret

Malgrat l’escrit d’al·legacions de l’interessat no va tenir entrada en aquest Consell fins al 15 de novembre, el mateix es va presentar mitjançant el sistema d’administració única davant la Delegació territorial del govern de la Generalitat a Tarragona el 10 de novembre i, per tant, dins del termini atorgat per fer al·legacions, la qual cosa fa provoca que s’hagi de deixar sense efecte l’Acord 320/2006, que s’hagin de valorar les al·legacions de l’interessat, i que el Consell dicti la resolució que en dret correspongui.
1. Valoració de les al·legacions

Al·lega l’interessat, en primer lloc, absència de culpabilitat en la conducta infractora i porta a col·lació jurisprudència del Tribunal Suprem i del Tribunal Constitucional sobre el principi de culpabilitat aplicable a tant a l’il·lícit administratiu com al penal. 
Del contingut de les sentències que es ressenyen, es dedueix que l’interessat considera que només hi ha culpabilitat quan les conductes infractores han estat intencionades, i en canvi, en el supòsit en que la conducta «està presidida per cap intenció d’incompliment» no existeix la culpabilitat.
En aquest sentit, s’ha de posar de manifest a l’interessat el contingut de l’article 130 de la Llei 30/1992, de 26 de novembre, de règim jurídic de les administracions públiques i del procediment administratiu comú, que disposa que «només poden ser sancionades per fets constitutius d’infracció administrativa les persones físiques o jurídiques que en resultin responsables, encara que només sigui per simple inobservança».
És a dir la falta d’intenció per part de l’interessat en cometre la infracció objecte d’aquest expedient no provoca, com manifesta, una absència de culpabilitat.

A la segona al·legació l’interessat ressenya els criteris legals que s’han de tenir en compte en el moment de graduar la sanció a imposar, criteris que ja es van valorar per la instructora de l’expedient en el moment de proposar l’import de la sanció.

A la tercera al·legació l’interessat exposa que la quantia de la multa que proposa la instructora no està determinada ja que proposa al Ple del Consell una multa de sis mil euros en lletres i, en canvi, en números estableix un import de 1000 euros. En aquest sentit s’ha de fer palès que és evident que es tracta d’un error de transcripció quan la instructora posa en números la quantitat ressenyada en lletres. Llavors, en cas de diferència entre les quanties remarcades en lletres i en números, s’estableix amb caràcter general a la normativa (per exemple a la Llei de l’Estat 19/1995, de 16 de juliol, Cambiaria y del Cheque) que ha de prevaldre sempre la quantitat que s’ha transcrit en lletres, per la qual cosa, la quantitat que s’ha de tenir en compte és la de SIS MIL EUROS (6.000€).
D’altra banda, l’interessat al·lega que davant un mínim legal per determinar la quantia de la sanció, en el supòsit que, finalment, se l’imposi una sanció, l’import de la multa ha de ser de 300€. En aquest sentit s’ha de posar de relleu que la instructora de l’expedient ja va fer una interpretació i graduació de l’article 20.3 de la Llei de l’Estat 25/1994, de 12 de juliol, i d’una quantia de fins a 300.000€ va proposar al Ple la imposició a l’interessat d’una multa de 6.000€, per tant, dins el que es pot considerar el grau o escala mínims de les previstes per la comissió d’infraccions greus.

2. Tipificació dels fets
El fet que CANAL 21 no conservés una còpia dels enregistraments de totes les emissions realitzades en el període de temps comprés entre els dies 17 i 24, ambdós inclosos, del mes de març de 2005, vulnera allò que preveu l’apartat 3 de l’article 19 de la Llei de l’Estat 25/1994, de 12 de juliol, de transposició a l’ordenament jurídic espanyol de la Directiva Televisió sense Fronteres, que preveu que «Los órganos competentes para la inspección y el control podrán requerir de los operadores públicos o privados los datos que estimen necesarios para el ejercicio de sus funciones.
A estos efectos, todos los operadores de televisión deberán archivar durante un plazo de seis meses a contar desde la fecha de su primera emisión todos los programas emitidos, incluidas la publicidad y la televenta, y registrar los datos relativos a tales programas.»

3. Qualificació de la infracció

El fet descrit constitueix una infracció greu tipificada a l’apartat segon de l’article 20 de la Llei de L’Estat 25/1994, de 12 de juliol, que estableix: «Se considerará infracción grave la contravención de las obligaciones y prohibiciones establecidas en los artículos 5, 6, 8 a 16, 17.2 y 3, 18 y 19.3.», precepte aquest últim ja transcrit al paràgraf anterior.

4. Sanció aplicable 

La  infracció descrita ha de ser sancionada amb una multa de SIS MIL EUROS (6.OOO€), de conformitat amb el que estableix disposa l’apartat tercer de l’article 20 de la Llei de L’Estat 25/1994, de 12 de juliol.

5. Autoritat competent per imposar la sanció

El  Consell de l’Audiovisual de Catalunya és l’òrgan competent per a imposar la sanció de conformitat amb el que estableix la lletra g de l’article 10 de la Llei 2/2000, de 4 de maig, del Consell de l’Audiovisual de Catalunya, i l’article 129 de la Llei 22/2005, de 29 de desembre, del Consell de l’Audiovisual de Catalunya.
Analitzats els antecedents, fets i fonaments de dret i d’acord  amb el que disposa l’apartat g de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, el Ple del Consell de l’Audiovisual de Catalunya  ha adoptat els següents:

ACORDS

1. Deixar sense efecte l’Acord 320/2006, de 15 de novembre, del Ple del Consell de l’Audiovisual de Catalunya.
2. Desestimar les al·legacions que formula el senyor Jacinto Romeu Massip, en representació de CANAL 21, SL, de conformitat amb el que es desprèn del fonament de dret primer del present acord.

3. Declarar l’operador CANAL 21, nom comercial de la societat mercantil Guinart Comunicacions, SL, responsable de la comissió una infracció greu tipificada a l’apartat segon de l’article 20 de la Llei de L’Estat 25/1994, de 12 de juliol. (Expedient 24/2006-S)

4. Imposar a l’operador de televisió CANAL 21, nom comercial de la societat mercantil Guinart Comunicacions, SL una multa de SIS MIL EUROS (6.000€).

 5. Requerir a CANAL 21, nom comercial de la societat mercantil Guinart Comunicacions, SL a fi que, en el termini d’UN MES a partir de l’endemà de la notificació d’aquest Acord, ingressi en el compte número 9000.0010.50.0350000056 (fent constar com a referència CAC-24/2006-S) de la subdirecció general de Tresoreria del Departament d’Economia i Finances de la Generalitat de Catalunya la quantitat de SIS MIL EUROS (6.000€), en concepte de pagament de la multa, sota l’advertiment, que si no efectua l’ingrés, es procedirà per la via de constrenyiment, sense perjudici de poder imposar-li, a més, multes coercitives fins que porti a terme el compliment  total de la sanció.

6. Notificar aquest Acord a CANAL 21, nom comercial de la societat mercantil Guinart Comunicacions, SL.
Barcelona,  22 de novembre de 2006

Josep M. Carbonell i Abelló


Rafael Jorba i Castellví
President

